b'\n_START_ARTICLE_\nSanta Kruso provincija\n_START_SECTION_\nIstorija\n_START_PARAGRAPH_\nIki ispan\xc5\xb3 kolonizacijos regione gyveno ind\xc4\x97nai teuel\xc4\x8dai. 1520 m. Santa Kruso pakrante plauk\xc4\x97 Ferdinando Magelano ekspedicija. Po 15 met\xc5\xb3 Mart\xc3\xadn de Alcazaba i\xc5\xa1tyrin\xc4\x97jo Galjegoso up\xc4\x97s baseino teritorij\xc4\x85. XVI a. Patagonijos pakrant\xc4\x97se piratavo brit\xc5\xb3 piratai (j\xc5\xb3 tarpe Frensis Dreikas). XVIII a. Santa Kruse \xc4\xafsik\xc5\xabr\xc4\x97 kelios j\xc4\x97zuit\xc5\xb3 misijos. 1776 m. \xc4\xafk\xc5\xabrus La Platos vicekaralyst\xc4\x99, jai prskirta ir Patagonija. 1780 m. \xc4\xafkurta Nueva Colonia gyvenviet\xc4\x97. 1825-1834 m. provincij\xc4\x85 tyrin\xc4\x97jo \xc4\xafvairios ekspedicijos, j\xc5\xb3 tarpe \xc4\x8carlzo Darvino. 1878 m. \xc4\xafkurta Patagonijos teritorija su sostine Viedmoje, bet po 6 met\xc5\xb3 ji suskilo \xc4\xaf smulkesnes provincijas. Taip susidar\xc4\x97 Santa Kruso provincija. Pirm\xc4\x85ja jos sostine tapo Santa Kruso miestas, bet 1901 m. administracija perkelta \xc4\xaf Rio Galjegos\xc4\x85. XX a. pr. \xc4\xaf labai retai gyvenam\xc4\x85 provincij\xc4\x85 padid\xc4\x97jo imigracija: atvyko ispanai, vokie\xc4\x8diai, britai, slavai. I pasaulinio karo metais suklest\xc4\x97jo vilnos pramon\xc4\x97. I\xc5\xa1plitus anarchistin\xc4\x97ms id\xc4\x97joms prasid\xc4\x97jo darbinink\xc5\xb3 streikai, pasibaig\xc4\x99 kruvinais susir\xc4\x97mimais. 1957 m. patvirtintas Santa Kruso provincijos statusas.\n_START_SECTION_\nGeografija\n_START_PARAGRAPH_\nDid\xc5\xbei\xc4\x85j\xc4\x85 Santa Kruso provincijos dal\xc4\xaf u\xc5\xbeima Patagonijos plok\xc5\xa1\xc4\x8diakalnis, i\xc5\xa1rai\xc5\xbeytas upi\xc5\xb3 sl\xc4\x97ni\xc5\xb3. Vietomis i\xc5\xa1kyla atskiri masyvai, siekiantys 1300 m auk\xc5\xa1t\xc4\xaf arba \xc4\xafsiterpia \xc4\xafdubos. San Chuliano \xc4\xafduboje yra \xc5\xbeemiausia Amerikos vieta \xe2\x80\x93 Laguna del Carb\xc3\xb3n (\xe2\x80\x9eAnglies Lag\xc5\xabna\xe2\x80\x9c, -105 m \xc5\xbeemiau j\xc5\xabros lygio). Vakariniu pakra\xc5\xa1\xc4\x8diu driekiasi snieguoti Patagonijos Andai. J\xc5\xb3 vir\xc5\xa1\xc5\xabnes dengia ledo kupolai, o sl\xc4\x97niais leid\xc5\xbeiasi kaln\xc5\xb3 ledynai (Perito Moreno, Upsala, Spegazzini ir kt.). Nors auk\xc5\xa1\xc4\x8diausia provincijos vieta \xe2\x80\x93 San Lorenso k. (3706 m), ta\xc4\x8diau kur kas garsesn\xc4\x97s vir\xc5\xa1\xc5\xabn\xc4\x97s yra Ficrojus (3405 m) ir Cerro Torre (3133 m). Vandenyno pakrant\xc4\x97 rai\xc5\xbeyta, skardinga, su bang\xc5\xb3 i\xc5\xa1grem\xc5\xbetais klifais._NEWLINE_Klimatas vidutini\xc5\xb3 platum\xc5\xb3; \xc5\xa1altas ir sausas. Vyrauja antarktin\xc4\x97s oro mas\xc4\x97s. B\xc5\xabdingi stipr\xc5\xabs, \xc5\xbevarb\xc5\xabs v\xc4\x97jai. Vasar\xc4\x85 temperat\xc5\xabra svyruoja apie 13\xc2\xa0\xc2\xb0C, o \xc5\xbeiem\xc4\x85 siekia vos 3\xc2\xa0\xc2\xb0C, ta\xc4\x8diau gali nukristi (ypa\xc4\x8d kalnuose) net iki -25\xc2\xa0\xc2\xb0C. Did\xc5\xbeiojoje provincijos dalyje sausa \xe2\x80\x93 i\xc5\xa1krenta ma\xc5\xbeiau nei 200 mm krituli\xc5\xb3 per metus. Tik And\xc5\xb3 pa\xc5\xa1lait\xc4\x97se susilaiko dr\xc4\x97gnos mas\xc4\x97s, tod\xc4\x97l ten metinis krituli\xc5\xb3 kiekis gali pasiekti 800 mm. \xc5\xbdiem\xc4\x85 neretai sninga._NEWLINE_Nors Santa Kruso provincijoje sausa, upi\xc5\xb3 tinklas pakankamai tankus, kadangi jas maitina tirpstantys And\xc5\xb3 ledyn\xc5\xb3 vandenys. Dauguma did\xc5\xbei\xc5\xb3j\xc5\xb3 upi\xc5\xb3 teka ryt\xc5\xb3 kryptimi: Deseadas, Santa Krusas, Galjegosas, Koigas, \xc4\x8cikas, Pinturas. Kalnuose daugyb\xc4\x97 ledynini\xc5\xb3 e\xc5\xbeer\xc5\xb3: Buenos Air\xc4\x97s, Viedma, Archentinas, Kardjelis, Puejredonas, Belgranas, San Martinas._NEWLINE_Patagonijos plok\xc5\xa1\xc4\x8diakalnis padengtas sausomis, skurd\xc5\xbeiomis step\xc4\x97mis. Kalnuose, kur klimtas \xc5\xa1velnesnis, auga buk\xc5\xb3 ir spygliuo\xc4\x8di\xc5\xb3 (Nothofagus pumilio, Nothofagus dombeyi, Nothofagus antarctica, Drimys winteri, Abies) mi\xc5\xa1kai.\n_START_SECTION_\nEkonomika\n_START_PARAGRAPH_\nSvarbiausia Santa Kruso provincijos \xc5\xabkio \xc5\xa1aka \xe2\x80\x93 nauding\xc5\xb3 i\xc5\xa1kasen\xc5\xb3 gavyba. Pico Truncado, Ca\xc3\xb1ad\xc3\xb3n Seco ir Cerro Redondo telkiniuose per metus i\xc5\xa1gaunama 4,5 mln. m\xc2\xb3 naftos ir 3 mln. m\xc2\xb3 gamtini\xc5\xb3 duj\xc5\xb3. Rio Turbijo telkinyje kasmet i\xc5\xa1kasama apie 1 mln. m\xc2\xb3 akmens anglies. Kituose telkiniuose eksploatuojamas auksas, molis, gipsas, druska. Santa Krusas gars\xc4\x97ja avi\xc5\xb3 auginimu. I\xc5\xa1 \xc4\x8dia esan\xc4\x8di\xc5\xb3 apie 7 mln. avi\xc5\xb3 gaunama vilna ir m\xc4\x97sa eksportuojama daugiausia \xc4\xaf u\xc5\xbesien\xc4\xaf. Taip pat veisiami galvijai, kiaul\xc4\x97s, arkliai. Svarbi \xc5\xabkio \xc5\xa1aka \xe2\x80\x93 \xc5\xbevejyba. \xc5\xa0altuose antarktiniuose vandenyse \xc5\xbevejojamos menk\xc4\x97s, krevet\xc4\x97s, kalmarai. Did\xc5\xbeioji dalis produkcijos u\xc5\xbe\xc5\xa1aldoma ir eksportuojama._NEWLINE_D\xc4\x97l skurd\xc5\xbei\xc5\xb3 dirvo\xc5\xbeemi\xc5\xb3 \xc5\xbeem\xc4\x97s \xc5\xabkis i\xc5\xa1vystytas silpnai. Kalnuose nedideliais kiekiais kertama mediena.\n_START_SECTION_\nTurizmas\n_START_PARAGRAPH_\nNors provincijos gamtin\xc4\x97s salygos r\xc5\xabs\xc4\x8dios, ta\xc4\x8diau kra\xc5\xa1tovaizd\xc5\xbeiai \xc4\xafsp\xc5\xabdingi. Tod\xc4\x97l Santa Kruse i\xc5\xa1vystytas turizmas. Svarbiausiai provincijos ir vienas svarbiausi\xc5\xb3 \xc5\xa1alies turistini\xc5\xb3 objekt\xc5\xb3 \xe2\x80\x93 Los Glaciares nacionalinis parkas. \xc4\x8cia turistai stebi \xc4\xafsp\xc5\xabdingus kaln\xc5\xb3 land\xc5\xa1aftus, e\xc5\xbeerus, ledynus, stulbinan\xc4\x8dias ledyn\xc5\xb3 gri\xc5\xabtis. Prei El \xc4\x8calteno gyvenviet\xc4\x97s i\xc5\xa1kil\xc4\x99 Cerro Torre ir Ficrojaus kalnai, kuriuose populiarus alpinizmas, \xc5\xbeygiai. Kalnuose taip pat yra Francisco P. Moreno nacionalinis parkas, kuriame yra Cueva de las Manos \xe2\x80\x93 urvas, i\xc5\xa1margintas prie\xc5\xa1istorini\xc5\xb3 laik\xc5\xb3 pie\xc5\xa1iniais. Kalnuose taip pat galima u\xc5\xbesiimti sportine \xc5\xbe\xc5\xabkle, plaukiojimu kaln\xc5\xb3 up\xc4\x97mis, \xc5\xbeygiais._NEWLINE_Vandenyno pakrant\xc4\x97je galima aplantkyti Rio Galjegoso miest\xc4\x85, Bosques Petrificados gamtos paminkl\xc4\x85 (suakmen\xc4\x97jus\xc4\xaf mi\xc5\xa1k\xc4\x85), Laguna del Carb\xc3\xb3n \xc4\xafdub\xc4\x85. Yra neseniais \xc4\xafkurtas Monte Le\xc3\xb3n nacionalinis parkas.'